รัฐมนตรีประจำสำนักนายกรัฐมนตรี ประชุมคณะกรรมการคุ้มครองผู้บริโภค เร่งรัดการดำเนินคดีกับผู้ประกอบธุรกิจที่เอารัดเอาเปรียบผู้บริโภค
รัฐมนตรีประจำสำนักนายกรัฐมนตรี ประชุมคณะกรรมการคุ้มครองผู้บริโภค เร่งรัดการดำเนินคดีกับผู้ประกอบธุรกิจที่เอารัดเอาเปรียบผู้บริโภคนายเทวัญ ลิปตพัลลภ รัฐมนตรีประจำสำนักนายกรัฐมนตรี ประชุมคณะกรรมการคุ้มครองผู้บริโภค ครั้งที่ 5/2562 ที่ห้องประชุม 109 สำนักงานปลัดสำนักนายกรัฐมนตรี ทำเนียบรัฐบาล โดยที่ประชุมได้พิจารณาร่างระเบียบคณะกรรมการคุ้มครองผู้บริโภค และร่างคำสั่งคณะกรรมการคุ้มครองผู้บริโภค เพื่อขับเคลื่อนงานด้านการคุ้มครองผู้บริโภคให้มีประสิทธิภาพมากยิ่งขึ้นที่ประชุมยังได้พิจารณาการดำเนินคดีด้านอสังหาริมทรัพย์ จำนวน 29 เรื่อง ซึ่งส่วนมากเป็นคดีที่เกี่ยวข้องกับการเช่าซื้อห้องชุดและบ้านที่อยู่อาศัยก่อสร้างไม่แล้วเสร็จ โดยขอให้มีการดำเนินคดีทางแพ่งและเร่งรัดให้ดำเนินการยุติโดยเร็ว นอกจากนี้ ที่ประชุมมีการพิจารณาดำเนินคดีด้านสินค้าและบริการ จำนวน 18 เรื่อง ส่วนมากเป็นเรื่องการซื้อสินค้าและบริการแล้วไม่ได้ตามที่โฆษณาไว้ เช่น สินค้าชำรุด บกพร่อง เสียหายรัฐมนตรีประจำสำนักนายกรัฐมนตรี ยังเน้นย้ำให้ สำนักงานคณะกรรมการคุ้มครองผู้บริโภค (สคบ.) เร่งประชาสัมพันธ์ข้อมูลให้ประชาชนทราบ ทั้งการดำเนินคดีกับผู้ลักลอบจำหน่ายบุหรี่ไฟฟ้าออนไลน์รายใหญ่และประชาสัมพันธ์ข้อมูลรายละเอียดการขอสินเชื่อบ้าน ที่ครอบคลุมถึงการทำสัญญาระหว่างผู้ซื้อกับผู้ขาย เพราะมีผ่านมามีกลุ่มผู้บริโภคต้องการซื้อบ้าน มีการวางมัดจำแต่สินเชื่อไม่ผ่านและไม่สามารถเรียกเงินคืนจากโครงการขายได้